Rentekoers verder verlaagLesetja Kganyago, president van die SA Reserwebank (Foto: Thobile Mathonsi/African News Agency/ANA) Die monetêrebeleidskomitee (MBK) het besluit om die rentekoers met 25 basispunte te verlaag tot 3,5% per jaar. Drie lede van die BMK was ten gunste van die vermindering van 25 basispunte en twee wou die koers onveranderd laat. Die totale verlaging in die rentekoers vir 2020 staan nou op 3,25 persentasiepunte. Die prima rentekoers van banke staan nou op 7%. Lesetja Kganyago, president van die Reserwebank, het gesê daar word verwag dat die BBP in 2020 met 7,3% sal krimp, vergeleke met die 7%-krimping wat in Mei voorspel is. “Al word die afsonderingsregulasies in die komende maande verslap, sal beleggings, uitvoere en invoere vir die jaar as geheel skerp daal. Daar word ook verwag dat werkverliese verder sal toeneem.” Vir 2021 word groei van 3,7% verwag en 2,8% in 2022. Die bank het sy verwagting vir inflasie op 3,4% gehandhaaf.